શ્રી. વિનોદ ભટ્ટને લેવા, તેમના ‘ધર્મયુગ કોલોની’ના નિવાસસ્થાને, યમરાજાની પત્ની યમી, પાડી પર બેસીને આવે છે અને તેમને લઈને સ્વર્ગલોકમાં જાય છે. ત્યાં વિનોદભાઈને અન્ય હાસ્યલેખકો જ્યોતિન્દ્ર દવે, બકુલ ત્રિપાઠી તથા તારક મહેતા મળે છે. તેમની સાથે રમુજી વાર્તાલાપ થાય છે તથા અંતમાં, વિનોદભાઈની બન્ને પત્નીઓ- કૈલાસબેન અને નલિનીબેન- પણ મળે છે એવી વાતને વણી લેતી આ કૃતિમાં, અન્ય ગુજરાતી હાસ્યલેખકો મધુસુદન પારેખ, અશોક દવે, શાહબુદ્દીન રાઠોડ, જગદીશ ત્રિવેદી, રતિલાલ બોરીસાગર તથા હરનીશ જાનીને ય યાદ કરી લેવામાં આવેલા. સાવરકુંડલાની હોસ્પિટલ અને બાબા રામદેવના શવાસન અને કપાલભાતીના ઉલ્લેખોએ શ્રોતાઓને ખુબ હસાવ્યા હતા. ગુણવંત શાહ, દિવ્યભાસ્કર , મોદીસાહેબ અને મનમોહનસિંહના ‘રેફરન્સ’ ટાંકીને રુપાંતરકારે કમાલ કરી છે. સાહિત્ય એકેડમી અને સાહિત્ય પરિષદના ઉલ્લેખોએ પણ સારૂં એવું મનોરંજન પુરૂ પાડ્યું હતું. વોટ્સ–અપ અને ‘ફેઇસબુક’ના ઉલ્લેખો અને સ્વર્ગનું ચિત્રણ-સુંદર અપ્સરાઓ, અને વૃક્ષ નીચે બેઠેલા જ્યોતિન્દ્ર દવે તથા બકુલ ત્રિપાઠી તેમ જ, ઝાડની ડાળી પર લગાડેલા હિંચકા પર ઝુલી રહેલા તારક મહેતાનું ચિત્ર શ્રોતાઓ સમક્ષ આબેહુબ ચિત્રિત કરીને રૂપાંતરકારોએ પ્રશંસાની ખંડણી મેળવી લીધી હતી.